CELEX: 62009CN0311
Language: el
Date: 2009-08-04 00:00:00
Title: Υπόθεση C-311/09: Προσφυγή της 4ης Αυγούστου 2009 — Επιτροπή των Ευρωπαϊκών Κοινοτήτων κατά Δημοκρατίας της Πολωνίας

24.10.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 256/12
            
         Προσφυγή της 4ης Αυγούστου 2009 — Επιτροπή των Ευρωπαϊκών Κοινοτήτων κατά Δημοκρατίας της Πολωνίας
   (Υπόθεση C-311/09)
   2009/C 256/23
   Γλώσσα διαδικασίας: η πολωνική
   
      Διάδικοι
   
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: Δ. Τριανταφύλλου και K. Herrmann)
   
      Καθής: Δημοκρατία της Πολωνίας
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι η Δημοκρατία της Πολωνίας, επιβάλλοντας ΦΠΑ, σύμφωνα με τις λεπτομέρειες εφαρμογής του κεφαλαίου 13, παράγραφος 35, σημεία 1, 3, 4 και 5, της αποφάσεως του Υπουργού Οικονομικών της 27ης Απριλίου 2004, στην παροχή υπηρεσιών διεθνών οδικών μεταφορών τις οποίες πραγματοποιούν υποκείμενοι στον φόρο, των οποίων η έδρα ή η κατοικία βρίσκεται εκτός Πολωνίας, παρέβη τις υποχρεώσεις που υπέχει από τα άρθρα 73, 168 και 273 της οδηγίας 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (1)
               
            
         
               —
            
            
               να καταδικάσει τη Δημοκρατία της Πολωνίας στα δικαστικά έξοδα.
            
         
      Λόγοι και κύρια επιχειρήματα
   
   Οι υπηρεσίες διεθνών οδικών μεταφορών υπόκεινται στον φόρο προστιθεμένης αξίας σύμφωνα με τους κανόνες της οδηγίας 2006/112.
   Κατά την Επιτροπή, οι λεπτομέρειες εισπράξεως και υπολογισμού του ΦΠΑ του κεφαλαίου 13, παράγραφος 35, σημεία 1, 3, 4 και 5, της αποφάσεως του Υπουργού Οικονομικών της 27ης Απριλίου 2004, όσον αφορά τις υπηρεσίες διεθνών οδικών μεταφορών που παρέχουν υποκείμενοι στον φόρο, των οποίων η έδρα ή η κατοικία βρίσκεται εκτός Πολωνίας, αντίκεινται στα άρθρα 73, 168 και 273 της οδηγίας 2006/112. Το μη συμβατό προς το άρθρο 73 της οδηγίας απορρέει από το γεγονός ότι, σε κάθε περίπτωση, η βάση επιβολής του ΦΠΑ συνίσταται σε ποσόν 285 PLN, για τον υπολογισμό του οποίου δεν λαμβάνεται υπόψη ούτε η πραγματική απόσταση που διανύει το λεωφορείο στην Πολωνία, ούτε η αληθής αντιπαροχή της παρεχόμενης υπηρεσίας. Το πολωνικό σύστημα εισπράξεως του ΦΠΑ δεν δίνει στον υποκείμενο στον φόρο που παρέχει υπηρεσίες διεθνών οδικών μεταφορών τη δυνατότητα εκπτώσεως του καταβληθέντος ΦΠΑ επί προϊόντος αγορασθέντος κατά τη διάρκεια μιας δεδομένης λογιστικής περιόδου για τις ανάγκες της εν λόγω φορολογούμενης υπηρεσίας μεταφορών (παραδείγματος χάρη των καυσίμων), γεγονός το οποίο αντίκειται στο άρθρο 168 της οδηγίας. Εξάλλου, το πολωνικό σύστημα εισπράξεως του ΦΠΑ δεν συνάδει προς το άρθρο 273 της οδηγίας 2006/112, διότι θεσπίζει την υποχρέωση των υποκειμένων στον φόρο να υποβάλουν στο τελωνείο, κατά την είσοδο επί του πολωνικού εδάφους του λεωφορείου που μεταφέρει επιβάτες, δήλωση στην οποία να αναφέρεται το ποσό του οφειλομένου φόρου και να καταβάλουν τον εν λόγω φόρο στο τελωνείο «κατά την είσοδο επί του πολωνικού εδάφους του λεωφορείου που μεταφέρει επιβάτες», γεγονός το οποίο συνεπάγεται διασυνοριακές διατυπώσεις.
   Κατά την άποψη της Επιτροπής, το επίμαχο σύστημα εισπράξεως και υπολογισμού του ΦΠΑ δεν μπορεί να βασιστεί ούτε στο άρθρο 281 ούτε στο άρθρο 395 της οδηγίας 2006/112.
   
      (1)  ΕΕ L 347, σ. 1.